
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti, 9 septembrie 2014            

Pl – x 331/2014                     


AVIZ

asupra propunerii legislative pentru completarea alineatului (3) al articolului 91 din Legea nr. 215/2001 a administrației publice locale
În conformitate cu prevederile art. 95 din Regulamentul Camerei Deputaţilor, republicat, cu modificările și completările ulterioare,  Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru completarea alineatului (3) al articolului 91 din Legea nr. 215/2001 a administrației publice locale, trimisă cu adresa nr. Pl x 331 din 23 iunie 2014 şi înregistrată cu nr. 4c-11/716 din 23 iunie 2014.
Conform dispoziţiilor art.75 alin.(1) din Constituţia României, republicată şi ale art. 92 alin. (8) pct.2 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este prima Cameră sesizată.

Guvernul României a transmis un punct de vedere cu nr. 164/DPSG din 31 ianuarie 2014, prin care nu susține adoptarea inițiativei legislative.
Potrivit prevederilor art. 61 din Regulamentul Camerei Deputaţilor, republicat, Comisia a dezbătut inițiativa legislativă  în şedinţa din 9 septembrie 2014.
Propunerea legislativă are ca obiect de reglementare introducerea lit. g) în cadrul alin. (3) al art. 91 din Legea administrației publice locale, nr. 215/2001, republicată, cu modificările și completările ulterioare, în sensul constituirii de către consiliul județean a unui fond public necesar finanțării creditării autorităților administrației publice locale, pentru partea de cofinanțare aferentă proiectelor de utilitate publică finanțate din fonduri europene.
Membrii comisiei au examinat propunerea legislativă supusă avizării, expunerea de motive, avizul favorabil, cu observaţii şi propuneri,  al Consiliului Legislativ nr. 1441 din 12 decembrie 2013 și punctul de vedere al Guvernului României care nu susține adoptarea inițiativei legislative.
Cu ocazia dezbaterilor s-a constatat că prin inițiativa legislativă nu sunt prevăzute condițiile de acordare a creditelor, nivelul dobânzilor, beneficiarii eligibili și procedura de acordare a creditelor, dacă se aprobă prin hotărâre a consiliilor județene sau a Consiliului General al Municipiului București, după caz. Această situație poate duce la moduri diferite de abordare, fără a exista un mod de lucru unitar, un singur mecanism de creditare. De asemenea, s-a constatat că la momentul actual există deja, la nivelul unităților/subdiviziunilor administrativ – teritoriale, sume care se prevăd pentru susținerea proiectelor de infrastructură care necesită cofinanțare locală.
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a propunerii legislative pentru completarea alineatului (3) al articolului 91 din Legea nr. 215/2001 a administrației publice locale.
În raport de obiectul şi conţinutul reglementării, propunerea legislativă  face parte din categoria legilor organice. 

               PREŞEDINTE,                                      SECRETAR,

         Bogdan Liviu CIUCĂ                       Sorin Constantin STRAGEA                         
Consilier parlamentar, Paul Şerban

